รัฐบาลคาดเก็บรายได้เกินเป้า3.3แสนล้านบาท
การเก็บรายได้รัฐบาลยังเกินเป้าไม่หยุด ในรอบ 11 เดือน เกินเป้า 3.2 แสนล้านบาท คาดว่าทั้งปีเกินเป้าทะลุ 3.3 แสนล้านบาท
14 ก.ย. 2553

การเก็บรายได้รัฐบาลยังเกินเป้าไม่หยุด ในรอบ 11 เดือน เกินเป้า 3.2 แสนล้านบาท คาดว่าทั้งปีเกินเป้าทะลุ 3.3 แสนล้านบาท
นายสาธิต  รังคสิริ ผู้อำนวยการสำนักงานเศรษฐกิจการคลัง (สศค.) กล่าวว่า การจัดเก็บรายได้สุทธิรัฐบาล ในเดือนส.ค. 2553 สูงกว่าประมาณการอย่างต่อเนื่อง โดยจัดเก็บได้ 2.4 แสนล้านบาท สูงกว่าเป้าหมายกว่า 4.6 หมื่นล้านบาท หรือ 23.4% ส่งผลให้ในช่วง 11 เดือนแรกของปีงบประมาณ 2553 รัฐบาลสามารถจัดเก็บรายได้สุทธิสูงกว่าเป้าหมายถึง 3.2 แสนล้านบาท หรือ 25.3% คาดว่าทั้งปีงบประมาณจะเก็บรายได้เกินเป้า 3.3 แสนล้านบาท
สำหรับการเก็บรายได้เดือน ส.ค. 2553 การเก็บภาษีเงินได้นิติบุคคลได้ 1.53 แสนล้านบาท สูงกว่าประมาณการ 3.03 หมื่นล้านบาท หรือ 24.6% เนื่องจากมีการยื่นชำระภาษีเงินได้นิติบุคคล (ภ.ง.ด.51)   สูงกว่าที่คาดการณ์ไว้ เป็นผลจากผลประกอบการของบริษัทในช่วงครึ่งปีแรกของปีงบประมาณ 2553 ปรับตัวดีขึ้นสอดคล้องกับการขยายตัวของภาวะเศรษฐกิจ
นอกจากนี้ การบริโภคและการนำเข้าที่ขยายตัวอย่างต่อเนื่องส่งผลให้สามารถจัดเก็บภาษีมูลค่าเพิ่ม ภาษีน้ำมัน ภาษีรถยนต์  และอากรขาเข้าได้สูงกว่าประมาณการเป็นจำนวนมาก  สำหรับรัฐวิสาหกิจนำส่งรายได้ 9,029 ล้านบาท สูงกว่าประมาณการ 6,181 ล้านบาท โดยมีสาเหตุจากบริษัท ทีโอที จำกัด (มหาชน) ได้นำส่งเงินปันผลซึ่งเดิมจะนำส่งในเดือนพ.ค. 2553 จำนวน 6,015 ล้านบาท
ขณะที่การเก็บรายได้ในช่วง 11 เดือนแรกของปีงบประมาณ 2553 ตั้งแต่ต.ค. 2552 ถึง ส.ค. 2553 รัฐบาลจัดเก็บรายได้สุทธิ 1.6 ล้านล้านบาท สูงกว่าประมาณการ 3.2 ล้านบาท โดย กรมสรรพากรเก็บภาษีได้เกินเป้า 1.47 แสนล้านบาท หรือ 14.3% กรมสรรพสามิตเก็บภาษีได้เกิน 1.06 แสนล้านบาท หรือ 39.9% และกรมศุลกากรเก็บภาษีได้เกิน 2.15 หมื่นล้านบาท หรือ 31.9%
นอกจากนี้ ยังมีรายได้พิเศษจากเงินยึดทรัพย์ 4.9 หมื่นล้านบาท และเงินส่งคืนของกองทุนบำเหน็จบำนาญข้าราชการ 8,135 ล้านบาท